### Zmluva o prevode duševného vlastníctva

### *Číslo zmluvy MUNI: 142-2022-Bur*

**Prevodcovia:**

1. **Univerzita Pavla Jozefa Šafárika v Košiciach**

Sídlo: Šrobárova 2, 041 80 Košice

Štatutárny orgán: Prof. RNDr. Pavol Sovák, CSc., rektor

IČO: 00397768

DIČ: 2021157050

IČ DPH: SK2021157050

Bankové spojenie: Štátna pokladnica, Bratislava

 Číslo účtu: SK 64 8180 0000 0070 0007 4351

SWIFT(BIC): SPSRSKBA

 E-mail: XXXXXXXX@upjs.sk

 (ďalej aj „**UPJŠ“**)

1. **Univerzita Komenského v Bratislave**

Sídlo: Šafárikovo námestie 6, 814 99 Bratislava 1

Štatutárny orgán: prof. JUDr. Marek Števček, DrSc., rektor

IČO: 00397865

DIČ: 2020845332

IČ DPH: SK 2020845332

Bankové spojenie: Štátna pokladnica, Bratislava

Číslo účtu: SK34 8180 0000 0070 0008 2845

SWIFT(BIC): SPSRSKBA

E-mail: XXXXXXXX@uniba.sk

**Prírodovedecká fakulta Univerzity Komenského v Bratislave**

Sídlo: Mlynská dolina, Ilkovičova 6, 842 15 Bratislava 4

Štatutárny orgán: prof. RNDr. Peter Fedor, DrSc., dekan Prif UK

IČO : 00397865

DIČO : 2020845332

IČ DPH : SK2020845332

Bankové spojenie: Štátna pokladnica, Bratislava

Číslo účtu: SK 34 8180 0000 0070 0008 2845

SWIFT (BIC): SPSRSKBA

( (ďalej aj „**UK BA“**)

1. **Masarykova univerzita**

Centrum pro transfer technologií

Sídlo: Žerotínovo nám. 617/9, 601 77 Brno, Česká republika

Zastúpená: RNDr. Eva Janouškovcová, Ph.D., LL.M.,

 riaditeľka Centra pre transfer technológií na základe plnomocenstva

 IČO: 00216224

DIČ: CZ00216224

Bankové spojenie: Komerční banka a. s. Praha, pobočka Brno-město

 Číslo účtu: CZ43 0100 0000 0000 8563 6621

 SWIFT(BIC): KOMBCZPP

E-mail: XXXXXXXXX@ctt.muni.cz

(ďalej aj „**MUNI“**)

(ďalej UPJŠ, UK BA a MUNI spolu označovaní aj ako „**Prevodcovia**“)

a

**Nadobúdateľ:**

Názov: **FETUS, IVF a. s.**

Sídlo: Varšavská 715/36, Vinohrady, 120 00, Praha 2, Česká republika

Zápis: Mestský súd v Prahe, oddiel B, vložka 27596

Štatutárny orgán: FABA CAPITAL a. s.

 pri výkone funkcie zastupuje Robert Artur Pierug

IČO: 17521548

DIČ: CZ17521548

IČ DPH: -

(ďalej aj „**Nadobúdateľ“**)

Prevodcovia a Nadobúdateľ spolu označovaní ako „Zmluvné strany“ uzatvárajú podľa § 51 zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“) a § 21 zákona č. 435/2001 o patentoch, dodatkových ochranných osvedčeniach a o zmene a doplnení niektorých zákonov (ďalej len „patentový zákon“) v znení neskorších predpisov túto Zmluvu o prevode duševného vlastníctva (ďalej len „Zmluva“).

**Článok 1**

**Úvodné ustanovenia**

1. UPJŠ je spolumajiteľom práva na riešenie ako predmetu duševného vlastníctva s názvom „**MikroRNA test úspešnosti IVF (in vitro-fertilizačného) procesu a selekcie vysokokvalitného embrya**“ (ďalej len „**predmet DV**“) v podiele 46 % na základe zmluvy o spolumajiteľstve predmetu priemyselného vlastníctva uzavretej dňa 12. 11. 2019 s UK, BA a MUNI (ďalej len „**zmluva o spolumajiteľstve**“).
2. UK BA je spolumajiteľom predmetu DV v podiele 27 % na základe zmluvy o spolumajiteľstve.
3. MUNI je spolumajiteľom predmetu DV v podiele 27 % na základe zmluvy o spolumajiteľstve.
4. Nadobúdateľ je akciovou spoločnosťou, ktorá má záujem stať sa výlučným majiteľom predmetu DV.
5. Prevodcovia túto Zmluvu uzatvárajú v súlade s ustanoveniami článku VII zmluvy o spolumajiteľstve, ktorý Prevodcov oprávňuje na komercializáciu predmetu DV a prevod ich spolumajiteľských podielov na tretie osoby. Prevodcovia sa dohodli na spoločnom postupe pri prevode ich podielov na predmete DV na Nadobúdateľa.
6. Za účelom ochrany predmetu DV bola Prevodcami spoločne podaná slovenská patentová prihláška č. PP 50010-2020 s názvom Spôsob neinvazívneho testovania úspešnosti in vitro fertilizačného procesu (ďalej len „**slovenská patentová prihláška“)** a PCT prihláška č. PCT/SK2021/050004s názvom „Non-invasive Successfulness Test of in vitro Fertilization Process“ (ďalej len „**PCT prihláška**“).
7. PCT prihláška pri uzatvorení tejto Zmluvy vstúpila do národných fáz patentového konania v krajinách podľa priloženej tabuľky uvedené v Prílohe č. 1 tejto Zmluvy, ktoré boli určené po dohode s Nadobúdateľom a neboli ku dňu podpisu tejto Zmluvy skončené. Zoznam krajín pre vstup PCT prihlášky do národných fáz spolu s odhadom predpokladaných minimálnych nákladov na patentové konanie je Prílohou č. 1 tejto Zmluvy a tvorí jej neoddeliteľnú súčasť.

**Článok 2**

**Predmet Zmluvy**

1. Predmetom tejto Zmluvy je prevod práva na riešenie tvoriace predmet DV, vrátane prevodu práv z patentových prihlášok, ktoré boli v okamžiku uzavretia tejto Zmluvy podané. UPJŠ teda týmto – s odkladacou podmienkou podľa čl. 3 ods. 2 – prevádza celý svoj spolumajiteľský podiel na predmete DV vo výške 46 % na Nadobúdateľa, UK BA prevádza celý svoj spolumajiteľský podiel na predmete DV vo výške 27 % na Nadobúdateľa a MUNI prevádza celý svoj spolumajiteľský podiel na predmete DV vo výške 27 % na Nadobúdateľa, a to vrátane prevodu práv zo súvisiacich patentových prihlášok špecifikovaných v článku 1 ods. 6 tejto Zmluvy a súvisiaceho know-how podľa článku 4 ods. 9 tejto Zmluvy.
2. Nadobúdateľ prevádzané riešenie podľa ods. 1 tohto článku prijíma a zaväzuje sa uhradiť dohodnutú odmenu.
3. Predmetom tejto Zmluvy je ďalej záväzok Nadobúdateľa uhradiť všetky náklady spojené s patentovým konaním, najmä ktoré vznikli alebo vzniknú v súvislosti so vstupom PCT prihlášky do národných fáz konania, vrátane nákladov UPJŠ, UK BA a MUNI uvedených v článku 3 ods. 4 tejto Zmluvy.

**Článok 3**

**Odmena za prevod predmetu duševného vlastníctva a náklady spojené s patentovým konaním**

1. Nadobúdateľ sa zaväzuje uhradiť Prevodcom za prevod predmetu DV a ďalšie plnenia Prevodcov podľa tejto Zmluvy (okrem autorskoprávnej licencie špecifikovanej v čl. 4 ods. 9 tejto Zmluvy, ktorá je bezodplatná) dohodnutú odmenu vo výške **350.000,- Eur bez DPH** (slovom tristopäťdesiattisíc Eur), a to v lehote 30 (slovom: tridsať) dní od podpisu tejto Zmluvy každej zo Zmluvných strán samostatne, a to bezhotovostnými prevodmi na jednotlivé účty Prevodcov uvedené v záhlaví tejto Zmluvy nasledovne:

a) UPJŠ odmenu vo výške **XXXXXXX**,

b) UK BA odmenu vo výške **XXXXXXXXX**,

c) MUNI odmenu vo výške **XXXXXX**.

Nadobúdateľ zaplatí prevodcom dohodnutú odmenu na základe riadne vystavených a doručených faktúr. Faktúry budú doručené nadobúdateľovi bezodkladne po podpise tejto Zmluvy.

1. Právne účinky prevodu nastávajú medzi Zmluvnými stranami až po úhrade odmeny v plnej výške. Odmena sa považuje za uhradenú dňom pripísania príslušnej sumy na jednotlivé účty Prevodcov.Odmena sa považuje za uhradenú uhradením všetkých jej častí v zmysle ods. 1 tohto článku. V prípade pochybností je rozhodujúci bankový výpis z účtov Prevodcov. O úhrade odmeny je Prevodca, na účet ktorého bola prijatá odmena za prevod, povinný bez zbytočného odkladu vydať Nadobúdateľovi písomné potvrdenie.
2. Rozdelenie odmeny medzi Prevodcami je predmetom osobitnej dohody Prevodcov.
3. Nadobúdateľ sa zaväzuje uhradiť na účet UPJŠ aj náklady vo výške 12.000 Eur s DPH (slovom dvanásťtisíc Eur) vzniknuté v súvislosti so vstupom PCT prihlášky do národných fáz v USA, Kanade, Mexiku a Izraeli, a to v lehote a spôsobom podľa ods. 1 tohto článku. Zálohová faktúra s vyčíslením uvedených nákladov bola vystavená na UPJŠ, ktorá ju aj uhradila. Táto faktúra tvorí Prílohu č. 2 tejto Zmluvy. Nadobúdateľ sa zaväzuje uhradiť ďalšie náklady nad rámec dohodnutej odmeny v ods. 1 tohto článku Zmluvy, a to UK BA vo výške 4.988,92 Eur s DPH (slovom štyritisíc deväťstoosemdesiatosem eur a deväťdesiatdva centov) a MUNI vo výške 4.430,56 Eur s DPH (slovom štyritisíc štyristotridsať eur a päťdesiatšesť centov) vzniknuté v súvislosti so vstupom PCT prihlášky do národných fáz v  Austrálii, na Novom Zélande a v Európe (zahŕňa aj Nórsko a Island) vrátane rozšírenia do Bosny a Hercegoviny, Čiernej Hory, Moldavska a Maroka, a to v lehote a spôsobom podľa ods. 1 tohto článku. Vyčíslenie nákladov tvorí Prílohu č. 3 tejto Zmluvy.

Nadobúdateľ zaplatí Prevodcom vzniknuté náklady na základe riadne vystavených a doručených faktúr. Faktúry budú doručené nadobúdateľovi bezodkladne po podpise tejto Zmluvy.

**Článok 4**

**Práva a povinnosti Zmluvných strán**

1. Prevodcovia vyhlasujú, že majú právo na riešenie, že výlučnými spolupôvodcami vynálezu (technického riešenia) sú Miroslava RABAJDOVÁ, Ondřej SLABÝ, Katarína ŠOLTYS, Mária MAREKOVÁ a Silvia TOPORCEROVÁ, že ide v prípade Miroslavy RABAJDOVEJ, Márie MAREKOVEJ, Silvie TOPORCEROVEJ a Kataríny ŠOLTYS o zamestnanecký vynález a v prípade Ondřeje SLABÉHO o podnikový vynález, že Prevodcovia si riadne a včas uplatnili voči pôvodcom právo na riešenie, že sú nositeľmi príslušných spolumajiteľských práv k predmetu DV, majú vysporiadané práva s pôvodcami, sú oprávnení previesť svoje spolumajiteľské podiely na predmete DV a uvedeným konaním nedôjde k zásahu do práv tretích osôb. Prevodcovia tiež vyhlasujú a zaväzujú sa riadne a včas vysporiadať všetky nároky, ktoré pôvodcom vzniknú v súvislosti s uplatnením práva na riešenie a využitím predmetu DV podľa práva akéhokoľvek štátu, ako je tzv. primeraná odmena či dodatočné vyrovnanie, ak im naň vznikne právo. Zaväzujú sa, že zabezpečia od pôvodcov, ktorí sú ich zamestnancami všetku súčinnosť, ktorú od nich možno požadovať, v súvislosti s registráciou predmetu DV kdekoľvek na svete.
2. Prevodcovia sú povinní zdržať sa prevodu predmetu DV na tretie osoby alebo zriadenia práva v prospech tretej osoby a vyhlasujú, že také právo pred uzavretím tejto Zmluvy ani nezriadili ani neposkytli iné privolenie na využívanie predmetu DV, tento nie je zaťažený žiadnou ťarchou a bol až do podania patentových prihlášok uchovávaný v tajnosti a nebol nijako sprístupnený verejnosti ani komerčne využívaný.
3. Prevodcovia vyhlasujú, že súhlasia s prevodom práv z patentových prihlášok podľa článku 1 ods. 6 tejto Zmluvy a vzhľadom na to, že spoločne prevádzajú svoje spolumajiteľské podiely v plnej výške na Nadobúdateľa, nepoužije sa článok VII ods. 10 Zmluvy o spolumajiteľstve, ktorý Prevodcom zakladá predkupné právo v prípade prevodu spolumajiteľského podielu na tretiu osobu.
4. Nadobúdateľ sa zaväzuje uhradiť Prevodcom odmenu a  náklady dohodnuté podľa článku 3 ods. 1 a 4 tejto Zmluvy.
5. Zmluvné strany sa dohodli, že Nadobúdateľ na základe tejto Zmluvy požiada o zápis prevodu predmetu DV na všetkých príslušných úradoch a vo všetkých konaniach, najmä tých, ktoré sú uvedené v Prílohe č. 1 tejto Zmluvy najneskôr do 30 dní od úhrady odmeny a vyčíslených nákladov s patentovým konaním v plnej výške podľa článku 3 ods. 1 a 4 tejto Zmluvy a je povinný znášať všetky náklady spojené so zápisom. Prevodcovia mu k tomu poskytnú všetku potrebnú súčinnosť.
6. Zmluvné strany sú povinné zachovávať mlčanlivosť o dôverných informáciách, za ktoré sa považuje aj obsah obchodných rokovaní Zmluvných strán súvisiacich s uzavretím tejto Zmluvy a zaväzujú sa prijať všetky nevyhnutné kroky k tomu, aby nedošlo k zverejneniu a sprístupneniu dôverných informácií vo vzťahu k neautorizovaným tretím stranám alebo verejnosti a to aj po skončení tejto Zmluvy až do doby, kým sa stanú všeobecne známymi. Jednotlivé výšky odmeny uhradené Prevodcom za prevod ich podielu na predmete DV predstavuje obchodné tajomstvo Zmluvných strán a Zmluvné strany sú povinné o tom zachovávať mlčanlivosť. Za porušenie povinnosti mlčanlivosti sa nepovažuje zverejnenie dôverných informácií v súlade s legislatívou a nevyhnutnými procesmi schvaľovania prevodu DV na UPJŠ a UK BA.
7. Zmluvné strany sa zaväzujú poskytovať si navzájom nevyhnutnú súčinnosť pri plnení tejto Zmluvy. Zmluvné strany sa zaväzujú po predchádzajúcej písomnej dohode (vrátane e-mailovej komunikácie) o podmienkach a rozsahu poskytovať si vzájomnú súčinnosť pri spoločnej propagácii komercializácie Predmetu DV na verejnosti, pričom každá zo Zmluvných strán je oprávnená takúto propagáciu realizovať aj individuálne. Na použitie názvu, ochrannej známky alebo iného označenia Zmluvnej strany na iný ako uvedený účel sa vyžaduje písomný súhlas dotknutej Zmluvnej strany.
8. Zmluvné strany sa zaväzujú vzájomne a bezodkladne informovať o akýchkoľvek skutočnostiach týkajúcich sa plnenia predmetu Zmluvy a to písomnou formou (vrátane e-mailovej komunikácie).
9. Nadobúdateľ vyhlasuje, že od Prevodcov v rámci predzmluvných rokovaní získal všetku potrebnú dokumentáciu a všetky potrebné údaje a informácie týkajúce sa predmetu DV, najmä kompletnú patentovú dokumentáciu, ktorá je prístupná aj u patentovej zástupkyne Ing. Zuzany Majlingovej, know-how týkajúce sa predmetu DV poskytnuté zo strany UPJŠ v rámci konzultácií s pôvodkyňou doc. RNDr. Miroslavou Rabajdovou, PhD., ktoré tvorí Prílohu č. 4 tejto Zmluvy, ktorá z dôvodu ochrany obchodného tajomstvo je predmetom utajenia a odhadované náklady pre klinickú validáciu metódy podľa predmetu DV. V prípade, že táto dokumentácia alebo akékoľvek iné materiály, explikácie, nahrávky a pod. odovzdané Nadobúdateľovi v súvislosti s predmetom DV alebo vlastný popis predmetu DV (vrátane patentových prihlášok samotných) (ďalej „**dokumentácia**“) predstavujú autorské dielo alebo iný predmet ochrany podľa Autorského zákona, vyhlasujú Prevodcovia, že ide o zamestnanecké dielo, resp. iný predmet ochrany, ku ktorému vykonávajú práva, a poskytujú týmto Nadobúdateľovi nevýhradnú neobmedzenú bezodplatnú licenciu na ich použitie všetkými známymi spôsobmi po dobu trvania ich autorskoprávnej ochrany (alebo ochrany poskytnutej predmetom chránených právami súvisiacimi s právom autorským) na území celého sveta s právom sublicencie alebo postúpenia licencie bez povinnosti licenciu využiť a bez povinnosti umožniť autorskú korektúru. V rovnakom rozsahu sú aj Prevodcovia oprávnení používať dokumentáciu, ku ktorej im patria práva podľa predchádzajúcej vety.
10. Nadobúdateľ vyhlasuje, že na základe ním vykonanej osobitnej rešerše a po ním vyžiadaných konzultáciách s pôvodkyňou doc. RNDr. Miroslavou Rabajdovou, PhD. sa dostatočne oboznámil s predmetom DV, pozná predmet DV a právny stav patentovej ochrany predmetu DV, je si vedomý, že patent na predmet DV nebol v čase prevodu udelený v žiadnej krajine a že predmet DV v tomto stave nadobúda bez akýchkoľvek výhrad a podmienok.
11. Nadobúdateľ vyhlasuje, že sám znáša všetky riziká spojené s konaním o udelenie patentu na predmet DV, vrátane rizika neudelenia patentu a od žiadneho z Prevodcov alebo pôvodcov predmetu DV nebude žiadať akékoľvek náhrady spojené s neudelením patentu alebo nenaplnení ním zamýšľanej komercializácie predmetu DV, ak táto situácia nastane, ibaže by sa tak stalo z dôvodu porušenia právnych povinností Prevodcov vyplývajúcich zo zákona alebo z tejto Zmluvy.
12. Žiaden z Prevodcov alebo pôvodcov predmetu DV nezodpovedá za neudelenie patentu v ktorejkoľvek krajine alebo nenaplnenie obchodných alebo iných záujmov Nadobúdateľa s predmetom DV.
13. Akékoľvek ďalšie konzultácie alebo služby týkajúce sa predmetu DV, ktoré sa uskutočnia po podpise tejto Zmluvy, budú predmetom osobitnej odplatnej dohody medzi Nadobúdateľom a Prevodcami alebo niektorým z Prevodcov vrátane dohody o odmene za poskytnuté konzultácie alebo služby.
14. V prípade, ak sa ktorékoľvek vyhlásenie Prevodcov uvedené v článku 4 ods. 1 až 3 tejto Zmluvy ukáže nepravdivé, Nadobúdateľ má právo odstúpiť od tejto Zmluvy a žiadať náhradu škody, ktorá mu tým vznikne.

**Článok 5**

**Riešenie sporov**

1. Zmluvné strany sa zaväzujú, že vyvinú maximálne úsilie k odstráneniu prípadných sporov vyplývajúcich z tejto Zmluvy vzájomnou dohodou.
2. Táto Zmluva sa spravuje slovenským právom. Všetky spory z nej alebo v súvislosti s ňou, vrátane sporov o jej platnosť a o náhradu škody z neplatnosti Zmluvy, budú rozhodované na Mestskom súde v Prahe.

**Článok 6**

**Zánik Zmluvy**

1. Táto Zmluva zanikne písomnou dohodou Zmluvných strán alebo odstúpením od Zmluvy niektorou zo Zmluvných strán.
2. Od tejto Zmluvy môže ktorákoľvek zo Zmluvných strán odstúpiť len ak je to ustanovené zákonom alebo dohodnuté v tejto Zmluve. Odstúpenie od Zmluvy musí byť písomné a doručené ostatným Zmluvným stranám. V odstúpení musí byť uvedený dôvod odstúpenia.
3. Nadobúdateľ je oprávnený odstúpiť od Zmluvy v lehote 1 (slovom: jedného) roka od nadobudnutia jej účinnosti, ak sa ukáže vyhlásenie Prevodcov uvedené v článku 4 ods. 1 až 3 ako nepravdivé.
4. Prevodcovia sú oprávnení odstúpiť od tejto Zmluvy v prípade, ak Nadobúdateľ neuhradil dohodnutú odmenu a/alebo náklady podľa článku 3 tejto Zmluvy.
5. V prípade odstúpenia od Zmluvy táto Zmluva zaniká, keď je prejav vôle oprávnenej Zmluvnej strany odstúpiť od Zmluvy doručený ostatným Zmluvným stranán. Odstúpením ktorejkoľvek Zmluvnej strany od Zmluvy zanikajú všetky práva a povinnosti Zmluvných strán zo Zmluvy, okrem povinnosti zachovávať mlčanlivosť. Zmluvné strany sú povinné vrátiť si všetky plnenia, ktoré si navzájom poskytli pred odstúpením od Zmluvy, a to v lehote 30 (slovom: tridsať) dní odo dňa doručenia písomného odstúpenia od Zmluvy ostatným Zmluvným stranám.

**Článok 7**

**Záverečné ustanovenia**

1. Táto Zmluva nadobúda platnosť dňom jej podpisu všetkými Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv Úradu vlády SR, resp. v registri zmlúv ČR (podľa toho, ktorá skutočnosť nastane neskôr). UPJŠ sa zaväzuje zabezpečiť zverejnenie Zmluvy v Centrálnom registri zmlúv Úradu vlády SR do týždňa po podpise tejto Zmluvy všetkými Zmluvnými stranami. V prípade existencie rovnakej alebo obdobnej povinnosti sa MUNI zaväzuje na splnenie tejto povinnosti v rovnakej lehote. Zmluvné strany si pred zverejnením tejto Zmluvy podľa tohto odstavca vzájomne odsúhlasia znenie jej strojovo čitateľnej verzie určenej na zverejnenie vrátane rozsahu anonymizácie osobných údajov a rozsahu prípadného obchodného tajomstva.
2. Prevod predmetu DV nadobúda právne účinky voči tretím osobám dňom zápisu prevodu do príslušného registra.
3. Zmeny a dodatky k tejto Zmluve je možné vykonať po odsúhlasení a podpísaní všetkými Zmluvnými stranami. Zmeny a dodatky musia mať písomnú formu, musia byť očíslované a ak tak stanoví zákon, zverejnené v príslušnom registri.
4. Práva a povinnosti výslovne neupravené touto Zmluvou sa riadia príslušnými ustanoveniami Občianskeho zákonníka a ostatnými platnými a účinnými právnymi predpismi Slovenskej republiky.
5. Ak niektoré ustanovenia tejto Zmluvy sú alebo sa stanú celkom alebo sčasti neplatné, neúčinné alebo nevymáhateľné, nemá to za následok neplatnosť, neúčinnosť alebo nevymáhateľnosť ostatných ustanovení tejto Zmluvy. Namiesto týchto ustanovení sa použije právna úprava, ktorá sa čo najviac približuje zmyslu a účelu tejto Zmluvy a Zmluvné strany sa zaväzujú bez zbytočného odkladu nahradiť neplatné, neúčinné alebo nevymáhateľné ustanovenia; ak tak neurobia, môže sa ktorákoľvek Zmluvná strana obrátiť na súd podľa čl. 5 ods. 2.
6. Táto Zmluva je vyhotovená v 4 exemplároch, pričom každá zo Zmluvných strán obdrží jeden exemplár.
7. Zmluvné strany vyhlasujú, že si túto Zmluvu riadne prečítali, jej obsahu porozumeli, ich prejavy vôle sú určité a zrozumiteľné, nie sú vyjadrené v tiesni ani za nápadne nevýhodných podmienok a na znak toho, že obsah tejto Zmluvy predstavuje ich skutočnú a slobodnú vôľu zbavenú akéhokoľvek omylu, túto Zmluvu podpísali.

V Košiciach, dňa \_\_.\_\_.\_\_\_\_

Univerzita Pavla Jozefa Šafárika v Košiciach

Prof. RNDr. Pavol Sovák, CSc., rektor ..............................................

V Bratislave, dňa \_\_.\_\_.\_\_\_\_

Univerzita Komenského v Bratislave

prof. JUDr. Marek Števček, DrSc., rektor ..............................................

V Bratislave, dňa \_\_.\_\_.\_\_\_\_

Prírodovedecká fakulta Univerzity Komenského v Bratislave

prof. RNDr. Peter Fedor, DrSc., dekan ................................................

V Brne, dňa \_\_.\_\_.\_\_\_\_

Masarykova univerzita

RNDr. Eva Janouškovcová, Ph.D., LL.M.,

ředitelka Centra pro transfer technologií ..............................................

V Prahe, dňa \_\_.\_\_.\_\_\_\_

FETUS, IVF a.s.

FABA CAPITAL a. s. pri výkone funkcie zastupuje Robert Artur Pierug

..............................................

Príloha č. 1: Zoznam krajín pre vstup PCT prihlášky do národných fáz

Príloha č. 2: Zálohová faktúra za vstup PCT prihlášky do národných fáz v USA, Kanade, Mexiku a Izraeli

Príloha č. 3: Faktúry s vyčíslením nákladov za vstup PCT prihlášky do národných fáz v  Austrálii, na Novom Zélande a v Európe (zahŕňa aj Nórsko a Island) vrátane rozšírenia do Bosny a Hercegoviny, Čiernej Hory, Moldavska a Maroka

Príloha č. 4: Opis know-how týkajúce sa predmetu DV (utajená príloha)